4H Norge

4H Norge er en norsk, ideell barne- og ungdoms­organisasjon som ble stiftet i 1936. Organisasjonen er livssyns­nøytral og parti­politisk uavhengig. Organisasjonen er en del av den internasjonale 4H-bevegelsen.

De fire H-ene står for «hode, hjerte, hender og helse», og er representert i det såkalte 4H-løftet:«Vi lover å arbeide mot det mål å bli en ungdom med klart hode, varmt hjerte, flinke hender og god helse».Per mai 2020 oppgir 4H Norge på sitt nettsted at organisasjonen har ca. 550 lokalklubber i Norge, med til sammen ca. 12 000 medlemmer i alderen 10 til 25 år.

Historie 
4H-bevegelsen startet først i USA 1902. I begynnelsen var det myndighetene som organiserte jordbruksklubber som skulle gi ungdommen interesse for landbruk. På steder der det var jordbruksklubber ble avlingene gjerne bedre enn på andre steder.

Ideen kom til Norge på 1920-tallet. I Nord-Trøndelag dukket det opp frivillige jordbruksklubber, og i 1926 holdt Det Kongelige Selskap for Norges Vel et møte om det som skulle bli 4H. Innen 1936 var det klubber over store deler av landet, og 4. mai 1936 ble Landslaget for Norske Jordbruksklubber stiftet.

Jordbruksklubbene var nyttige under krigen, og medlemstallet steg fra 2500 i 1940 til  i 1945, men tallet gikk fort ned til under  året etter. Fra 1946 så organisasjonen seg om etter flere områder enn rent landbruk, og det ble faste ansatte i alle fylkene fra 1950.

Selv om Landslaget for Norske Jordbruksklubber ikke skiftet navn til Norske 4H før i 1956, var både 4H som begrep, logoen med den grønne firkløveren med en H i hvert blad og 4H-løftet godt kjent allerede på førtitallet.

Fra slutten av 1960- og begynnelsen av 1970-tallet startet 4H med den grundige lederopplæringa som kjennetegner organisasjonen i dag.

I 2006 vedtok organisasjonen å skifte navn til 4H Norge, i tillegg til at fylkeslagene nå har «4H» før fylkesnavnet.

Organisering 
4H Norge er det nasjonale leddet av 4H-klubbene i landet, og har sekretariat på Hellerud i Skedsmo. Organisasjonen ledes av et landsstyre på sju personer, valgt for to år av landsårsmøtet. Sekretariatet med rundt femten stillinger har ansvar for den daglige driften.

Årsmøtet avholdes hvert andre år.

I hvert fylke sitter det en sentralt ansatt daglig leder, og hvert fylkeslag kan ha en eller flere organisasjonsrådgivere. Deres oppgave er å hjelpe klubbene så godt som mulig, samtidig som de arbeider med arrangement i fylket og til dels med nasjonale oppgaver. Fylkesleddet har et styre valgt av fylkesårsmøtet, hvor alle klubbene har rett til å sende representanter. Fylkesårsmøtet velger fylkets utsendinger til landsårsmøtet.

Det nederste trinnet i 4H Norge er de lokale klubbene. I Norge finnes det ca. 550 klubber per 2020, med medlemstall fra rundt ti til nesten hundre. Klubbene styres og drives utelukkende av medlemmene mellom 10 og 26 år. Medlemmer som har fullført 4H-programmet, alumner, er ikke valgbare til verv i klubbstyret, og har ikke stemmerett på årsmøtet. I tillegg finnes det valgte klubbrådgivere som er voksne personer som fungerer som veiledere for klubbstyret. De kan komme med råd hvis styret har problemer, skrive under på papirer som krever en person over 18 års signatur osv.

Alumnene i fylkene organiserer seg i egne fylkesvise alumnklubber, under mottoet «Gjør det beste lenger».

Arbeidsmetoder

Å lære ved å gjøre 
Den viktigste arbeidmetoden i 4H er «Å lære ved å gjøre». 4H er en opplæringsorganisasjon, men det er hele tida lagt som forutsetning at læringa skal foregå ved at en selv deltar og lærer. Hvert år skal medlemmene gjennomføre et prosjekt på rundt 20 timer. Prosjektene spenner over emner som naturbruk, dyrestell, entreprenørskap, samfunnsfag og husstell, og alle prosjektene har egne hefter utviklet av 4H Norge. På slutten av året, på høstfesten, viser medlemmene fram utstillinger med prosjektene. I tillegg til å ha gjort det som er krevd, skal også alle vise en plan for utførelse, og en melding om hvordan det gikk. Seniorene skal også legge fram budsjett og regnskap.

Når et medlem har lagt fram tre juniorprosjekt og fire som senior, har hen gjort seg fortjent til et bevis på at man har arbeidet i minst sju strake år. Det å motta plaketten er det siste som skjer i 4H-programmet, og markerer inngangen til en tilværelse som alumn, hvor man ikke har noe man må gjennomføre, men har full rett til å delta på arrangementer på lik linje med andre medlemmer.

De siste årene har det skjedd en uformell spesifisering om at læringen gjerne skal skje sammen med andre, altså «Å lære ved å gjøre sammen». Prinsippet om at handlingen er det en skal lære av er fortsatt viktig, men samarbeid har blitt et viktigere aspekt.

Ledertrening 
Siden klubbene skal drives av medlemmene selv, kreves det opplæring i organisasjonsarbeid. Hvert år arrangerer fylkene styrevervskurs, hvor de nyvalgte styremedlemmene får opplæring innenfor hvert sitt felt. I tillegg har mange fylker en stor samarbeidsøkt.

Instruktørene på styrevervskursene er selv 4H-ere som har gått gjennom de samme kursene, og i tillegg har deltatt på 4H Norges instruktørkurs. I løpet av de tre delene kurset varer lærer deltakerne undervisningsteknikker, forelesningstriks og forskjellige læringsøvelser.

Mange av ledere i næringsliv og i offentlig sektor har erfaring fra 4H. Blant dem finner vi blant annet Åslaug Haga, Terje Riis-Johansen, Trine Skei Grande og Bendiks H. Arnesen.

Sosialt 
Mange fortsetter i 4H etter vanlig medlemsalder for å få være med på det sosiale. 4H-arrangement er svært åpne for nye. Annethvert år er det 4H-landsleir, mens det i de andre årene er nordisk leir med deltakere fra hele Norden, og ofte gjester fra et titalls andre land.

I tillegg til landsleirene arrangerer mange fylker fylkesleir og aspirantleir. Av mindre arrangement er det både region- og klubbleir.

Årsmøtet i klubben bestemmer hva medlemmene skal få være med på i året som kommer. Medlemmene kan derfor være med på mye forskjellig. Noen eksempler på ting som kan gjøres er bygdekino, radiosendinger, idrettsdag, tursti for funksjonshemmede og dyrking av egne grønnsaker.

4H-landsleir
Partalls år arrangeres det 4H-landsleir i Norge. Hvilket fylke som er arrangør, går på rundgang mellom fylkene, og utpekes av 4H Norge sitt landsstyre etter søknad fra fylkene.

Arrangører av leir

Nordisk 4H-leir
I Norden finnes organisasjonen i alle landene unntatt Island. Oddetalls år arrangeres det Nordisk 4H-leir. Arrangør av leiren roterer mellom landene. Sverige ønsket ikke å arrangere nordisk leir i 2013, og 4H Norge tok derfor på seg ansvaret for denne leiren.

Arrangører av leir

Internasjonalt

International 4H Youth Exchange 

4H-ere mellom 18 og 30 som har mottatt plaketten kan delta i IFYE-programmet, som er en internasjonal 4H-utveksling. I løpet av tre eller seks måneder får deltakeren møte 4H-familier i fremmede land. For tida har 4H Norge IFYE-samarbeid med Sveits, Skottland, England, Costa Rica, Nord-Irland og Australia. Personer fra de samme landene reiser også til Norge, hvor de bor tre uker om gangen i vertsfamilier rundt om i landet.

Rural Youth Europe 

4H Norge har «Rural Youth Europe» (Europisk ungdom på landet) som paraplyorganisasjon. Den var tidligere var kjent som European Committee for Young Farmers' and 4H Clubs og grunnlagt i 1957 og er en europeisk ikke-statlig ungdomsorganisasjon. Den forener 25 nasjonale og én internasjonal ungdomsorganisasjon som er basert i 20 europiske land og regioner.

Organisasjonen har  medlemmer som er en del av Landsens ungdomsorganisasjoner som er opptatt av spørsmål om unge bønder og andre unge mennesker som lever på landet, Unge bønders organisasjoner, opprinnelig en jordbruksaktivitet, men nå er opptatt med alle spørsmål som involver unge mennesker på landet, 4H-organisasjoner som tilbyr aktiviteter innenfor jordbruk, privatøkonomi, håndverk, natur og friluftsliv for barn og ungdom.

Gambia 4H 

4H Norge har siden 1987 støttet oppstarten av 4H-arbeid i Gambia. Per 2020 har Gambia 4H ca. 10.000 medlemmer fordelt på ca. 65 klubber.

Hand of Hope 
Da 4H Norge feiret sitt 75-årsjubileum i 2011 gjennomførte organisasjonen jubileumsaksjonen «Hand of hope». Slagordet til prosjektet var Forandre for andre, og hadde som mål å bygge 44 brønner med tilhørende sanitæranlegg for å gi flere innbyggerne i Sierra Leone tilgang på rent vann. Prosjektet ble offentliggjort på landsårsmøtet til 4H Norge på Moelv i juli 2010, og ble gjennomført i samarbeid med HC Medlien og Plan Norge.

4H Norges høye beskytter 

Kronprins Haakon har vært 4H Norges høye beskytter siden januar 2006. Den 22. september 2006 var han på sitt første besøk lokalt i organisasjonen, da han besøkte høstfesten til Varde 4H, Heia 4H og Ørn 4H i Lunde slusepark i Telemark. Under dette arrangementet hadde de tre klubbene også gjester fra Gambia 4H.

Referanser

Eksterne lenker 
 
 
  Norske 4H-alumner (N4HA)  Besøkt 14. mai 2020
  Rural Youth Europe Besøkt 14. mai 2020
  4-H World Atlas (engelsk)
  International 4H Youth Exchange

Norske ungdomsorganisasjoner
Landsrådet for Norges barne- og ungdomsorganisasjoner